Què és Lluna nova?


Lluna nova (en l'anglès original: The Twilight Saga: New Moon, o més coneguda per New Moon) és una pel·lícula de fantasia romàntica dels Estats Units de 2009 basada en la novel·la de Stephenie Meyer de 2006 Lluna nova. És la segona pel·lícula de la saga Crepuscle i la seqüela de Crepuscle (2008). Després de l'èxit de Crepuscle, Summit Entertainment va donar llum verda la seqüela el novembre de 2008. Està dirigida per Chris Weitz i la protagonitzen Kristen Stewart, Robert Pattinson i Taylor Lautner en els papers de Bella Swan, Edward Cullen i Jacob Black, respectivament. Melissa Rosenberg en va tornar a ser la guionista.
El rodatge va començar a Vancouver a finals de març de 2009 i a Montepulciano (Itàlia) a finals de maig de 2009. Es va estrenar el 20 de novembre de 2009 a la majoria de països. La pel·lícula va ser ben rebuda pels seguidors però va rebre, en general, crítiques negatives.
Ha estat doblada al català.
La pel·lícula reprèn els protagonistes de Crepuscle; és a dir, la Bella i l'Edward, l'adolescent i el vampir. Però aquesta vegada, la cronologia dels fets va més enllà i, a més d'incorporar nous personatges, porta al centre de l'acció a altres que en la primera pel·lícula tot just havien aparegut esbossats. La Bella i l'Edward, han aconseguit tirar endavant la seva peculiar relació, però un incident aïllat, que en circumstàncies normals no hagués comportat més conseqüències, desencadena una sèrie d'esdeveniments que amenaça la vida de la protagonista. El distanciament entre tots dos farà que la Bella reprengui l'amistat amb l'enigmàtic Jacob Black, qui, com l'Edward, amaga un secret ancestral.
Una pel·lícula de fantasia romàntica.